STATUTUL
ASOCIAŢIEI YOUNG LAWYERS CLUJ
CAPITOLUL I

MEMBRII FONDATORI , DENUMIREA , SEDIUL ASOCIAŢIEI , DURATA DE FUNCŢIONARE 


Art. 1 ASOCIAŢIA YOUNG LAWYERS CLUJ, denumită în continuare Asociaţia, se constituie în concordanţă cu dispoziţiile Ordonanţei Guvernului României nr. 26/2000 cu privire la asociaţii şi fundaţii (publicată în M.Of.nr.39/ 21 ianuarie 2000) în vederea realizării unui scop profesional şi social, de grup.


Art. 2 Asociaţia este constituită prin acordul de asociere a următorilor membri:
1.....................................

2.....................................

3.....................................
       
Art. 2 Denumirea asociaţiei este ASOCIAŢIA YOUNG LAWYERS CLUJ.
Art. 3 Sediul ASOCIAŢIEI YOUNG LAWYERS CLUJ este în mun. Cluj-Napoca, str. Pavel Roşca, nr. 4, ap. 15, judeţul Cluj.
3.1 Sediul Asociaţiei poate fi schimbat în baza hotărârii Adunării Generale sau a Consiliului Director.
Art. 4 Durata de funcţionare a Asociaţiei este nedeterminată.
Art. 5 Personalitatea juridică a Asociaţiei se dobândeşte în condiţiile legii. 
          Art. 6 Patrimoniul iniţial al Asociaţiei este de 800 lei reprezentând suma totală a contribuţiilor egale ale fiecăruia din membrii fondatori.

         Art. 7 Înţelesul termenilor din prezentul statut este următorul

          7.1 – Asociaţia – ASOCIAŢIA YOUNG LAWYERS CLUJ
    - U.N.B.R. – Uniunea Naţională a Barourilor din România

    - F.B.E. – Federaţia Barourilor Europene

    - U.I.A. – Uniunea Internaţională a Avocaţilor

    - A.I.J.A. - Asociaţia Internaţională a Tinerilor Avocaţi
7.2 Statutele şi regulamentele organizaţiilor profesionale internaţionale sau comunitare la care asociaţia se va afilia vor fi obligatorii pentru Asociaţie şi pentru membrii săi, cu excepţia dispoziţiilor ce vizează organizarea internă a Asociaţiei şi a celor care contravin legii române.
7.3 Adunarea Generală decide asupra participării Asociaţiei la alte  asociaţii şi/sau organizaţii internaţionale sau comunitare. În asemenea situaţii, drepturile Asociaţiei şi ale membrilor săi nu pot fi atinse de aceste participări.
CAPITOLUL II

SCOPUL ŞI OBIECTIVELE
Art. 8 Scopul Asociaţiei îl constituie atât în România, cât şi la nivel internaţional, sprijinirea tinerilor avocaţi în vederea exercitării profesiei de avocat, apărarea drepturilor şi intereselor specifice avocaţilor, promovarea imaginii profesiei de avocat, organizarea de evenimente profesionale.
8.1 Asociaţia va colabora, în condiţii de egalitate, cu alte organizaţii de interes public şi private similare, precum şi cu persoane fizice şi juridice în vederea atingerii scopului pentru care s-a constituit.
Art. 9 Obiectivele Asociaţiei sunt următoarele:
a)   apărarea drepturilor şi intereselor avocaţilor în general şi a membrilor Asociaţiei în special;
b) organizarea de acţiuni proprii formării profesionale a tinerilor avocaţi;
c) asigurarea între avocaţii de aceeaşi generaţie legături de prietenie şi de solidaritate profesională;
d) asigurarea unui dialog între generaţii în cadrul Baroului Cluj şi menţinerea unei colegialităţi strânse între avocaţii tineri şi cei cu experienţă prin crearea de oportunităţi de a interacţiona şi de a construi relaţii de colaborare şi de îndrumare profesională;
e)   asigurarea, cu sprijinul formelor de organizarea specifice profesiei, a condiţiilor şi mijloacelor  specifice, care să permită participarea tinerilor avocaţi la cursuri, colocvii de perfecţionare, la conferinţe de specialitate etc.;
f) prevenirea încălcării Statutului profesiei de avocat 
g) promovarea imaginii profesiei de avocat în rândul justiţiabililor, al publicului larg;
h) asigură, verifică şi formulează sesizări către formele profesionale de organizare a profesiei (U.N.B.R., Baroul Cluj) pentru prevenirea tratamentului discriminator al avocaţilor;
i) realizarea unor propuneri de modificare legislativă în ceea ce priveşte organizarea şi exercitarea profesiei de avocat şi în alte materii care influenţează această profesie  
j) apărarea intereselor profesiei de avocat în raporturile sale cu celelalte profesii juridice sau cu profesiile ce au legătură cu actul de justiţie;
k) lupta împotriva persoanelor care exercită în mod nelegal profesia de avocat;
l) apropierea profesiei de avocat de celelalte profesii, în special de cele juridice şi judiciare;
m) stabilirea şi promovarea tuturor măsurilor necesare respectării dreptului la apărare;
n) contribuirea la discuţii publice relevante scopului Asociaţiei;
o) ajutorarea şi sprijinirea membrilor la debutul în profesie ori în cazuri de necesitate,
p)  producerea, editarea şi difuzarea de publicaţii proprii pentru promovarea profesiei şi  popularizarea activităţilor sale direct sau indirect legate de obiectul său de activitate;
r) promovarea şi organizarea unor activităţi de divertisment pentru membrii săi şi pentru ceilalţi colegi avocaţi,
s) participarea, inclusiv ca membru, în organizaţiile europene şi internaţionale cu caracter similar (A.I.J.A.), la congrese, conferinţe, reuniuni şi la întreaga activitate a acestora, precum şi colaborarea cu entităţi juridice similare din străinătate (F.B.E., U.I.A.), în problemele specifice profesiei de avocat;
t)  menţinerea şi dezvoltarea relaţiilor de colaborare cu asociaţiile similare din ţară;
ţ)  lărgirea relaţiilor de colaborare şi cooperare cu asociaţiile şi organismele similare din alte ţări şi asigurarea participării unor reprezentanţi ai tinerilor avocaţi în organismele internaţionale, europene, mondiale care vor lansa invitaţii de participare la diferite evenimente de specialitate;
u) alte activităţi şi servicii legate direct sau indirect de obiectul său de activitate, în condiţiile şi cu respectarea prevederilor legale.

CAPITOLUL III

AFILIEREA, DEZAFILIEREA, MEMBRII, DREPTURILE ŞI OBLIGAŢIILE ACESTORA

Art. 10 Activitatea Asociaţiei poate fi sprijinită de orice persoană fizică sau juridică ce respectă statutul şi acţionează pentru realizarea obiectivelor acestuia. Poate deveni membru a asociaţiei orice persoană de bună credinţă interesată de scopul acestuia, indiferent de naţionalitate, convingeri religioase, origine etnică, orientare sexuală sau convingeri politice, cu condiţia să se conformeze  Statutului.
Art. 11 Adunarea Generală a Asociaţiei este competentă să decidă asupra afilierii/dezafilierii de la organismele superioare, suspendării şi/sau excluderii membrilor.
Art. 12 Categoriile de membri ai Asociaţiei sunt:

a) membri fondatori

b) membri de onoare

c) membri afiliaţi pe o perioadă de cel puţin 1 an
          12.1 Membrii fondatori sunt persoanele care au participat la constituirea patrimoniului asociaţiei şi la înfiinţarea acesteia.
12.2  Poate fi membru de onoare al Asociaţiei orice persoană fizică română sau străină cu experienţă în domeniul economic, social, politic, cultural, profesional şi spiritual, precum şi orice persoană juridică ce susţine material şi moral Asociaţia.
12.2.1 Calitatea de membru de onoare al Asociaţiei se acordă şi se retrage motivat de către Consiliul Director al Asociaţiei.
12.2.2 Membrii de onoare sunt scutiţi de plata cotizaţiei.
12.3 Poate deveni membru al Asociaţiei orice persoană fizică, ce deţine calitatea de avocat conform legii, precum şi orice organizaţie cu scop similar, care aderă la prezentul statut şi la obiectivele asociaţiei şi care îşi manifestă în mod expres această dorinţă, printr-o cerere scrisă.
12.3.1 Cererea de aderare se aprobă de Consiliul director după verificarea condiţiilor cerute de statut de către Adunarea Generală. Calitatea de membru se obţine pentru perioada  unui an calendaristic, şi se poate prelungi, la cerere, prin plata taxei de membru pentru încă un an.
Art. 13 Calitatea de membru al Asociaţiei se pierde:
a) prin excludere, în următoarele cazuri:

- producerea de prejudicii morale şi materiale Asociaţiei prin activitatea proprie desfăşurată;
- încălcarea statutului şi a normelor recunoscute de Asociaţia în regulamentele proprii de organizare internă şi funcţionare, aprobate de organele de conducere, precum şi condamnarea pentru fapte penale ce atrage nedemnitatea de a exercita profesia de avocat;
b) la cerere 

c) la terminarea perioadei pentru care s-a plătit cotizaţia de membru, excepţie făcând membrii fondatori,
c) prin reorganizarea persoanei juridice prin divizare, comasare prin fuziune sau absorbţie, dacă membrul Asociaţiei este absorbit de o altă persoană juridică;
d) prin falimentul sau dizolvarea persoanei juridice;
e) prin decesul persoanei fizice.
Art. 14 Membrii Asociaţiei au următoarele drepturi:
a) să beneficieze de informări periodice referitoare la activitatea Asociaţiei, inclusiv asupra aspectelor financiare ale acesteia, să participe la acţiunile organizate de Asociaţia şi să facă propuneri către organele de conducere ale acesteia; 

b) să semnaleze problemele care decurg din activitatea proprie şi să facă propuneri pentru rezolvarea acestora; 
c) să participe la Adunarea Generală unde să facă uz de dreptul de vot şi să fie desemnaţi în organele Asociaţiei, potrivit normelor prevăzute în prezentul statut şi să participe la dezbaterea oricăror probleme aflate pe agenda Adunării Generale a Asociaţiei;

d) să consulte bazele de date, lucrările, publicaţiile şi orice materiale 
de care dispune Asociaţia şi să beneficieze de toate facilităţile tehnice oferite de acesta;

e) să beneficieze de programele iniţiate de Asociaţia pentru ridicarea calităţii pregătirii  membrilor săi;

f) să aleagă şi să fie aleşi în organele de conducere; 

g) să beneficieze de toate înlesnirile şi facilităţile pe care asociaţia le poate acorda membrilor săi; 

h) să le fie recunoscute interesele în toate contactele cu oficialităţile române; 
i) să fie informaţi de evenimentele importante pentru activitatea lor;

j) să participe ca delegaţi ai Asociaţiei la manifestările ce se înscriu în realizarea scopului asociaţiei;
k) orice alte drepturi conferite prin prezentul Statut şi regulamentele interne ale Asociaţiei.
Art. 15  Membrii Asociaţiei au următoarele obligaţii:

a) să respecte statutul Asociaţiei şi orice acte emise de organele de conducere ale acestuia;

b) să sprijine Asociaţiei în organizarea şi desfăşurarea acţiunilor sale;
c) să participe la activităţi şi să-şi îndeplinească atribuţiile ce le revin;
d) să acţioneze în cadrul Asociaţiei, conform scopului şi profilului moral al acestuia;

e) să nu prejudicieze în nici un fel, printr-un comportament inadecvat, Asociaţia;

f) să contribuie la dezvoltarea patrimoniului, să protejeze baza materială a Asociaţiei şi să plătească cotizaţiile stabilite de către organele de conducere;

g) să achite integral cotizaţia şi celelalte obligaţii financiare faţă de Asociaţiei în condiţiile şi la termenele stabilite de prevederile statutului şi regulamentelor asociaţiei.

CAPITOLUL V
PATRIMONIUL ŞI  RESURSE PATRIMONIALE

     Art. 16 Patrimoniul iniţial al Asociaţiei este de 800 lei reprezentând suma totală a contribuţiilor egale ale fiecăruia din membrii fondatori.
        16.1 Patrimoniul Asociaţiei poate fi compus din bunuri mobile, bunuri imobile, mijloace băneşti şi titluri de valoare.
Art. 17 Veniturile Asociaţiei pot fi obţinute din:

1. cotizaţiile anuale sau lunare ale membrilor;

2. dobânzile şi dividendele rezultate din plasarea sumelor disponibile în condiţiile legale;

3. dividendele societăţilor comerciale înfiinţate de asociaţii;

4. venituri realizate din activităţi economice directe;

5. donaţii, sponsorizări sau legate;

6. resurse obţinute de la bugetul de stat sau de la bugetele locale, în condiţiile legii;

7. alte venituri prevăzute de lege, venituri folosite exclusiv în realizarea scopului asociaţiei.
Art. 18 Cotizaţia este stabilită de către Adunarea Generală. Cotizaţia iniţială a fost stabilita la 120 lei pe an, care se achită fie într-o singură tranşă anuală, fie semestrial, în două tranşe a câte 60 lei, cu ocazia organizării adunărilor generale ordinare.
Art. 19 Patrimoniul Asociaţiei se completează cu veniturile realizate din proprietăţile Asociaţiei, taxe non–profit percepute în condiţiile legii pentru servicii angajate pe baze contractuale sau de colaborare, precum şi alte taxe non-profit pentru participarea la manifestările Asociaţiei (simpozioane, conferinţe, seminarii, programe de instruire, ateliere de lucru etc.).

19.1 Patrimoniul Asociaţiei se mai completează şi cu veniturile realizate de unităţile economice anexă, fără personalitate juridică precum şi cu dividendele obţinute de la societăţile comerciale pe care le-a înfiinţat Asociaţia sau la care participă şi unde deţine acţiuni sau părţi sociale, după ce în prealabil au fost achitate taxele şi impozitele prevăzute de lege.

        Art. 20 Asociaţia poate produce şi vinde produse şi servicii în mod accesoriu, pentru realizarea şi susţinerea obiectului său de activitate; surplusul de profit, dacă există după vânzarea produselor şi plătirea tuturor taxelor şi a costurilor, va fi întotdeauna returnat în contul Asociaţiei pentru plata cheltuielilor administrative şi pentru finanţarea realizării scopului asociaţiei.
        20.1 Nici o parte din surplusul de profit nu poate fi distribuită niciunuia dintre membrii organelor de conducere sau de administraţie, sau unei alte persoane fizice membră a Asociaţiei, cu excepţia plăţii salariilor şi a onorariilor stabilite. 

        Art. 21 Donaţiile, sponsorizările şi legatele pot fi sume de bani, bunuri, drepturi de autor, brevete de invenţie, acţiuni, titluri de valoare, alte drepturi de creanţă, imobile şi terenuri. 

        21.1 Donaţiile pot fi necondiţionate sau condiţionate pentru realizarea unui anumit scop, dacă acesta este în concordanţă cu scopul şi activitatea Asociaţiei, fie că este vorba de continuarea activităţilor curente sau iniţierea altor activităţi care contribuie la atingerea scopului Asociaţiei. 
        21.2 Pentru donaţiile condiţionate sau pentru cele cu destinaţie specificată prin actul de donaţie, donatorul va putea lua cunoştinţă de modul în care a fost utilizată donaţia sa, Asociaţia punându-i la dispoziţie rapoartele necesare.

         Art. 22 Consiliul Director poate solicita contribuţii voluntare pentru scopuri precise. Pentru perioade speciale, poate fi aplicată o taxă suplimentară. Pentru utilizarea bunurilor Asociaţiei pot fi colectate taxe, cu aprobarea Consiliului Director.

      Art. 23. Natura cheltuielilor Asociaţiei este :

1. cheltuieli aferente realizării scopului Asociaţiei;

2. salarii, adaosuri şi aporturi la salarii, indemnizaţii, gratificaţii şi premii;

3. impozite pe salarii, contribuţii pentru asigurări sociale şi indemnizaţii de şomaj;

4. procurare de cărţi şi publicaţii de specialitate, din ţară şi din străinătate;

5. cheltuieli cu imprimatele, rechizitele şi tipăriturile;

6. cheltuieli cu poşta şi telecomunicaţiile (inclusiv internet)

7. chirii şi cheltuieli aferente sediului (apă, gaz, energie electrică, termică etc.)

8. cheltuieli de deplasare şi diurne, cheltuieli de cazare şi transport în interesul Asociaţiei;

9. promovare şi publicitate; 

10. alte cheltuieli .

               23.1. Cheltuielile se efectuează în limitele prevederilor bugetare, cu respectarea condiţiilor privind necesitatea, oportunitatea şi economicitatea lor şi cu aprobarea Consiliului Director.

CAPITOLUL VI

SOCIETĂŢI COMERCIALE ŞI ACTIVITĂŢI ECONOMICE

Art.24 Asociaţia poate înfiinţa societăţi comerciale. Dividendele obţinute de Asociaţia din activităţile acestor societăţi comerciale, daca nu se reinvestesc în aceleaşi societăţi comerciale se folosesc în mod obligatoriu pentru realizarea scopului asociaţiei. 
        24.1 Asociaţia poate desfăşura orice alte activităţi economice directe, dacă acestea au caracter accesoriu şi sunt în strânsă legătură cu scopul principal al persoanei juridice. 
Art.25 Regulamentul de organizare al activităţilor economice se aproba de către Consiliul Director, închiderea, dizolvarea şi lichidarea acestora se face pe baza hotărârii luate de Adunare Generală.
Art.26 Prin decizia Consiliului Director, Asociaţia poate participa la înfiinţarea altor asociaţii şi fundaţii şi se poate afilia la federaţii sau confederaţii din ţară sau din străinătate, având scopuri si activităţi similare cu ale sale şi care nu contravin prezentului statut. 

CAPITOLUL VII
ORGANIZAREA , ADMINISTRAREA ŞI CONTROLUL ASOCIAŢIEI
ORGANIZAREA ASOCIAŢIEI
Art. 27 Organele Asociaţiei sunt :

1. Adunarea Generala;

2. Consiliul Director;

3. Consultanţi – Colaboratori.
Art. 28 Conducerea activităţilor curente, între şedinţele Adunării Generale, este asigurată de Consiliul Director. Administrarea Asociaţiei este asigurată de Preşedinte.
Art. 29 Controlul activităţilor şi finanţelor Asociaţiei se efectuează până la numirea unui cenzor de către Consiliul Director.
Art. 30 În realizarea scopului şi obiectului său de activitate, Asociaţia poate avea servicii specializate, a căror funcţionare şi organigramă se stabilesc prin regulamentul de ordine interioară, aprobat de Consiliul Director.
Art. 31 Asociaţia poate fi reprezentat de persoane mandatate prin numiri ale Consiliului Director în vederea îndeplinirii unor acte şi a unor fapte concrete sau în realizarea unor programe cu sub-contract.

Sectiunea 1
ADUNAREA GENERALĂ
Art. 32 Adunarea Generală este organul de conducere al Asociaţiei alcătuit din totalitatea membrilor fondatori şi titulari. Niciun membru nu poate să voteze prin corespondenţă.
Art. 33 Adunarea Generală a membrilor se întruneşte în şedinţă ordinară la şase luni şi în şedinţe extraordinare ori de câte ori este nevoie. 

       
Art. 34. Adunarea Generală este legal constituită în prezenţa a jumătate plus unu din numărul membrilor şi are drept de control permanent asupra organelor de conducere ale Asociaţiei.
Art. 35 Adunarea Generala Ordinară se convocă de către Consiliul Director sau de cel puţin 1/3 din numărul membrilor, cu cel puţin două săptămâni înainte prin orice formă de comunicare ce are aptitudinea de a dovedi comunicarea.
Art. 36 Adunarea Generală Extraordinară se convoacă de către Consiliul Director sau cel puţin 1/2 din numărul membrilor cu cel puţin o săptămână înainte prin orice formă de comunicare ce are aptitudinea de a dovedi comunicarea.
Art. 37 Pentru ca şedinţa să fie statutară Adunarea Generală trebuie să reunească minimum jumătate plus unu din numărul total al membrilor. Dacă acest număr minim de membri nu se înregistrează, preşedintele reface convocarea pentru altă dată, pentru când deciziile adoptate prin vot cu majoritate simplă vor fi valabile indiferent de numărul celor prezenţi.
Art. 38 Adunarea Generală a membrilor este condusă de preşedinte.
Art. 39 Deciziile care privesc modificarea componenţei membrilor Consiliului Director, a Comisiei de Cenzori, a Statutului şi Actului Constitutiv necesită votul majorităţii membrilor Asociaţiei dacă aceştia nu şi-au depus cererea de retragere. Dacă cvorumul nu este întrunit se reface convocarea pentru altă dată, pentru când deciziile adoptate prin vot cu majoritate simplă vor fi valabile indiferent de numărul celor prezenţi.
Art.40  Adunarea Generală are următoarele atribuţii :


a)  aprobă strategia şi obiectivele generale ale Asociaţiei;


b) aprobă bugetul de venituri  şi cheltuieli, bilanţul anual şi al fiecărui proiect sau program desfăşurat;


c) alege şi revocă cenzorul sau comisia de cenzori ;


d) alege şi revocă prin vot secret Consiliul Director;


e) dă împuterniciri speciale Consiliului Director pentru realizarea scopurilor Asociaţiei;


f)  rezolvă contestaţiile privind deciziile luate de către Consiliul Director;


g)  hotărăşte cuantumul cotizaţiei anuale;


h)  aprobă modificarea Actului Constitutiv, a Statutului Asociaţiei;


i) hotărăşte dizolvarea şi lichidarea Asociaţiei, stabileşte destinaţia bunurilor rămase după lichidare;


j) hotărăşte afilierea sau retragerea din cadrul altei asociaţii;


k) hotărăşte asupra tuturor problemelor interne şi de interes major al Asociaţiei.
Art.41 Hotărârile Adunării Generale se iau cu majoritate simplă, fiecare membru având dreptul la un singur vot.
Art.42 Adunarea Generală poate delega o parte din atribuţiile sale Consiliului Director sau unui anumit membru prin hotărâre adoptată cu majoritate simplă.
Secţiunea a 2-a

CONSILIUL  DIRECTOR

Art.43 Consiliul Director reprezintă organul executiv al Asociaţiei şi coordonează activitatea acestuia în conformitate cu prezentul statut.
Art.44 Consiliul Director, organ al Asociaţiei este responsabil de aplicarea hotărârilor luate de Adunarea Generală a membrilor cu drept de vot.
Art.45 Consiliul Director este compus dintr-un număr impar de membri, minimum şapte.
45.1 Din Consiliul Director fac parte de drept preşedintele şi vicepreşedintele Asociaţiei, aleşi pentru un mandat de 2 ani de către Adunarea Generală. 
45.2 Secretarii Asociaţiei sunt în număr de doi şi sunt numiţi de Consiliul Director pe o perioadă de doi ani.
45.3 În caz de necesitate se pot constitui şi alte funcţii în Consiliul Director cu aprobarea Adunării Generale prin majoritate simplă. 
45.4 Consiliul director se întruneşte în fiecare lună, precum şi la solicitarea preşedintelui executiv.
45.5 Membrii  Consiliului Director sunt aleşi de Adunarea Generală pe o perioadă de doi ani prin vot secret cu majoritate simplă.
45.6 Preşedintele conduce Adunarea Generală, Consiliul Director şi reprezintă Asociaţia în relaţiile cu terţii.
Art.46 Consiliul Director încheie acte juridice în numele şi pe seama Asociaţiei.
Art.47 Consiliul Director aprobă organigrama şi politica de personal a Asociaţiei, întocmeşte R.O.I. al Asociaţiei, stabileşte structura organizatorică şi atributele compartimentelor funcţionale.
Art.48 Consiliul Director propune delegaţii şi hotărăşte folosirea unor fonduri financiare pentru situaţii speciale, stabileşte componenţa delegaţiilor.
Art.49 Consiliul Director propune şi adoptă decizii privind activitatea membrilor pe baza evaluării activităţii individuale a acestora.
Art.50 Anual Consiliul Director realizează şi prezintă raportul de activitate către Adunarea Generală, execută bugetul de venituri şi cheltuieli, încheie bilanţul contabil şi raportul de gestiune şi îl supune analizei cenzorului financiar în concordanţă cu prevederile legale in vigoare.
Art.51 Consiliul Director convocă Adunarea Generală a membrilor Asociaţiei.
Art.52 Consiliul Director asigură punerea în executare a hotărârilor Adunării Generale şi îndeplineşte orice alte atribuţii stabilite de Adunarea Generală.
Art. 53 Consiliul Director poate împuternici una sau mai multe persoane cu funcţii executive, inclusiv persoane care nu au calitatea de de asociat ori sunt străine de asociaţie, pentru a încheia acte juridice în numele şi pe seama Asociaţiei sau pentru a îndeplini orice alte atribuţii prevăzute în statut ori stabilite de Adunarea Generală.

Secţiunea  a 3-a

PREŞEDINTELE
Art. 54 Preşedintele va fi reprezentantul legal al Asociaţiei, calitate pe care o poate delega integral sau parţial, numai vicepreşedintelui pentru anumite activităţi pe perioada derulării acestora. În cazul imposibilităţii exercitării acestor atribuţii nici de către vicepreşedinte, Consiliul Director va alege o persoană dintre membrii săi care să realizeze aceste atribuţii pe perioada în care preşedintele şi vicepreşedintele se află în imposibilitatea exercitării lor.
54.1 Preşedintele este ales cu majoritatea absolută din totalul membrilor Asociaţiei, pe o perioadă de 2 ani. 
Art. 55 Preşedintele reprezintă Asociaţia la nivel local, regional, naţional şi internaţional şi stabileşte şedinţele ordinare sau extraordinare ale Consiliului Director, reprezintă Asociaţia în relaţiile cu terţii, coordonează Consiliul Director, compartimentele Asociaţiei şi este responsabil de aplicarea hotărârilor Adunării Generale. 

Secţiunea a 4-a
VICEPREŞEDINTELE ŞI SECRETARUL ASOCIAŢIEI


Art. 56 Vicepreşedintele este persoana oficială de reprezentare a Asociaţiei care preia prin împuternicire, atribuţiile Preşedintelui în lipsa acestuia.

56.1 Vicepreşedintele este ales de Adunarea Generală.
56.2 Vicepreşedintele face parte de drept din Consiliul Director.


56.3 Vicepreşedintele cooperează cu preşedintele pentru realizarea activităţii Asociaţiei.


Art.57 Secretarii urmăresc aducerea la îndeplinire a hotărârilor organelor de conducere ale Asociaţiei.


57.1 Secretarii sunt numiţi de Consiliul Director.
57.2 Secretarul are următoarele atribuţii:

a) întocmeşte împreună cu Preşedintele şi Vicepreşedintele tematica şedinţelor de Consiliului Director, ale şedinţelor Adunărilor Generale, pregăteşte şedinţele şi asigură în timp util elaborarea materialelor de prezentare;

b) înregistrează toată corespondenţa transmisă şi primită şi urmăreşte soluţionarea rapidă a acesteia.

CAPITOLUL VII
DIZOLVAREA  ŞI LICHIDAREA

Art.58 Dizolvarea Asociaţiei  poate interveni de drept, prin hotărâre judecătorească sau prin hotărârea Adunării Generale.
58.1 Asociaţiei se dizolvă de drept în următoarele cazuri:

a) imposibilitatea realizării scopului pentru care a fost constituită, dacă în termen de 3 luni de la constatarea acestui fapt nu se produce schimbarea acestui scop;

b) imposibilitatea constituirii Adunării Generale sau a Consiliului Director conform dispoziţiilor statutare, dacă această situaţie durează de mai mult de un an;

c) reducerea numărului de membrii sub numărul prevăzut de lege, dacă acesta nu a fost completat timp de trei luni.
58.2 Asociaţiei se poate dizolva prin hotărâre judecătorească, la cererea oricărei persoane interesate atunci când: 

a) scopul sau activitatea Asociaţiei a devenit ilicită sau contrară ordinii publice;

b) realizarea scopului este urmărită prin mijloace ilicite sau contrare ordinii publice;

c) Asociaţia urmăreşte alt scop decât cel pentru care s-a constituit;

d) Asociaţia a devenit insolvabilă;

e) Asociaţia nu a obţinut autorizaţiile administrative prealabile desfăşurării activităţii pentru care, potrivit legii, acestea sunt necesare.

           58.3  Asociaţiei se poate dizolva şi prin hotărârea Adunării Generale, cu majoritatea absolută a membrilor cu drept de vot.
Art.59 Lichidarea Asociaţiei se face în condiţiile prevăzute de legislaţia în vigoare.
Art.60 În cazul lichidării voluntare a Asociaţiei, Adunarea Generală a membrilor, constituită în acest scop, desemnează unul sau mai mulţi lichidatori, pentru a realiza activul şi achita pasivul.
Art.61 Bunurile rămase în urma lichidării nu se pot transmite persoanelor fizice, ele putând fi transmise persoanelor juridice de drept privat sau public cu scop identic sau asemănător, desemnate de Adunarea Generală.
Art.62 În cazul lichidării forţate, prin hotărâre judecătorească, lichidarea Asociaţiei se va desfăşura în conformitate cu legislaţia în vigoare.





             CAPITOLUL VIII
DISPOZIŢII  FINALE
Art.63 Prevederile prezentului se completează cu dispoziţiile legale referitoare la persoanele juridice de drept privat fără scop patrimonial.
Art.64 Prezentul statut a fost aprobat în cadrul Adunării Generale din 07.10.2013 desfăşurată la Cluj-Napoca, şi intră în vigoare la data adoptării lui.

Persoana împuternicită pentru efectuarea tuturor demersurilor necesare ca Asociaţia să dobândească personalitate juridică şi pentru ca aceasta să fie înscrisă în Registrul asociaţiilor şi fundaţiilor este .....................................................................................................................................

Pentru aducerea la îndeplinire a prezentului mandat, mandatarul nostru va semna pentru noi oriunde va fi necesar.

Prezentul statut a fost atestat azi, ....................., în 8 (opt)  exemplare originale, din care 7 (şapte) s-au înmânat părţilor.

